
Tor 210 milions di agns indaùr in Cjargne si è formade une depression pes tensions de croste 
terestre che a jerin leadis cul vierzisi de Neotetide e dal Ocean Atlantic centràl. Cheste depression, 
jemplade dal màr, e je clamade Bacin Cjargnel salacor si tacave a cul plui grant e antîc Bacin 
Sloven. 


Ce che nus reste dal Bacin Cjargnel a son i crets derivàts dai sediments lassâts te sò fasse plui 
meridionàl (che tal complès a cjapin il non di Dolomie di For e di Calcàr di Cjampoman). 

Te zone plui basse (che vuê e rive in superficie, par esempli, te Mont di Pramaiòr, te Val de siace e 
de bande plui setentrionàl de Mont di Verzegnis) e rivave a di une profonditàt di i 400 metris. 

A misdì si tacave cu la cleve ae grande plateforme carbonatiche peritidâl, dulà che, di sediments 
lassâts in aghe basse, si son formadis lis unitàts di cret clamadis Dolomie Principàl e Calcàr dal 
Dachstein. 

Il bacin cjargnel e la plateforme 


Lant insù pe val de siace e cjapant pe Val di Preon fintremai i salts di aghe dal Arzin, si passe 
pe disposizion antighe di bacin, cleve, ôr e plateforme, testemoneâts dai crets diferents tra di 
lôr. 


Si cjate a man a man pe plane dal bacin, la base de cleve, la cleve inferiôr e la cleve superiôr, 
dutis testemoneadis de Dolomie di For. La plateforme carbonatiche e je rapresentade plui a 
Sud te val dal Arzin de Dolomie Principàl. 


Stant che si movisi ancje bande l'alt stratigrafic, no si va indevant dome tal spazi ma ancije tal 
timp, dai dipuesits plui antîcs a chei plui gnùfs. 


Intal bacin un mudament climatic al à fat sucedi la deposizion dal Calcàr di Cjampoman (che si 
viôt sul tacà de Val di Preon) parsore de Dolomie di For, invezit te plateforme si è passâts de 
Dolomie Principàl al Calcâr dal Dachstein. L'òr de plateforme intal timp de deposizion di chest 
calcàr al jere de bande sud de Val di Preon. 

